Молитвы о детях

Рекомендовано к публикации Издательским Советом Русской Православной Церкви

(ИС 15-406-3080)

Молитвы при детородном неплодстве

Молитва супругов, детей не имущих

(о даровании детей)

Услы́шь нас, Милосе́рдный и Всемогу́щий Бо́же, да моле́нием на́шим ниспо́слана бу́дет благода́ть Твоя́. Будь ми́лостив, Го́споди, к моли́тве на́шей, воспомяни́ зако́н Твой об умноже́нии ро́да челове́ческого и будь ми́лостивым Покрови́телем, да Твое́ю по́мощью сохрани́тся Тобо́ю же устано́вленное. Ты вла́стною си́лою Твое́ю из ничего́ все сотвори́л и положи́л нача́ло всего́ в ми́ре существу́ющего; сотвори́л и челове́ка по о́бразу Своему́ и высо́кою та́йною освяти́л сою́з супру́жества в предуказа́ние та́йны едине́ния Христа́ с Це́рковью. При́зри, Милосе́рдный, на рабо́в Твои́х сих (имена), сою́зом супру́жеским соедине́нных и умоля́ющих о Твое́й по́мощи, да бу́дет на них ми́лость Твоя́, да бу́дут плодови́ты и да уви́дят они́ сыны́ сыно́в свои́х да́же до тре́тьяго и четве́ртаго ро́да и до жела́емой ста́рости доживу́т и войду́т в Ца́рство Небе́сное че́рез Го́спода на́шего Иису́са Христа́, Кото́рому вся́кая сла́ва, честь и поклоне́ние подоба́ет со Святы́м Ду́хом во ве́ки. Ами́нь.

Праведным Богоотцам Иоакиму и Анне, родителям Пресвятой Девы Марии

(эти святые до самой старости несли горькое неплодство, но потом по благословению Божиему родили Пресвятую Деву Марию)

Тропарь, глас 1-й

И́же в зако́нней благода́ти пра́ведни бы́вше, Младе́нца Богода́ннаго породи́ша нам, Иоаки́м и А́нна. Те́мже днесь све́тло торжеству́ет, ве́село пра́зднующи, Боже́ственная це́рковь, честну́ю ва́шу па́мять, сла́вящи Бо́га, воздви́гшаго рог спасе́ния нам в дому́ Дави́дове.

Кондак, глас 2-й

Ра́дуется ны́не А́нна, непло́дства разреши́вшися соу́з, и пита́ет Пречи́стую, созыва́ющи вся воспе́ти Дарова́вшего от чре́ва ея́ челове́ком, Еди́ну Ма́терь и Неискусому́жную.

Молитва

О святи́и пра́ведницы, Богоотцы́ Иоаки́ме и А́нно! Моли́те милосе́рдаго Го́спода, я́ко да отврати́т от нас гнев Свой, по дело́м на́шим пра́ведно на ны дви́жимый, и да безчи́сленная прегреше́ния на́ша презре́в, обрати́т нас, раб Бо́жиих (имена), на путь покая́ния, и на стези́ за́поведей Свои́х да утверди́т нас. Та́же моли́твами ва́шими в ми́ре жизнь на́шу сохрани́те, и во всех благи́х благо́е поспеше́ние испроси́те, вся к животу́ и благоче́стию потре́бная нам от Бо́га да́рующе, от вся́ких напа́стей и бед и внеза́пныя сме́рти предста́тельством ва́шим нас избавля́юще и от всех враг ви́димых и неви́димых защища́юще, и та́ко в ми́ре вре́менное сие́ житие́ преше́дше, в ве́чный дости́гнем поко́й, иде́же ва́шим святы́м умоле́нием да сподо́бимся Небе́снаго Ца́рствия Христа́ Бо́га на́шего, Ему́же, со Отце́м и Пресвяты́м Ду́хом, подоба́ет вся́кая сла́ва, честь и поклоне́ние во ве́ки веко́в.

Пророку Захарии и праведной Елисавете, родителям Иоанна Предтечи

(у этих благочестивых супругов также до старости не было детей, а затем по благословению Божиему родили Иоанна Предтечу)

Тропарь, глас 4-й

Свяще́нства оде́ждою обложе́н, прему́дре, по зако́ну Бо́жию всесожже́ния прия́тна священноле́пно приноси́л еси́, Заха́рие, и был еси́ свети́льник и зри́тель та́йных, знаме́ния в тебе́ благода́ти нося́ я́вственно, всему́дре. И мече́м убие́н был в хра́ме Бо́жии, Христо́в проро́че, с Предте́чею моли́ спасти́ся душа́м на́шим.

Кондак, глас 3-й

Проро́к днесь и свяще́нник Вы́шняго, Заха́рия предложи́, Предте́чев роди́тель, трапе́зу своея́ па́мяти, ве́рныя пита́я, питие́ бо пра́вды всем раствори́в, сего́ ра́ди скончава́ется, я́ко Боже́ственный та́инник Бо́жия благода́ти.

Преподобному Роману

(об этом святом сказано: Многи жены неплодныя молитвою чада родити сотвори)

Тропарь, глас 8-й

В тебе́, о́тче, изве́стно спасе́ся е́же по о́бразу: прии́м бо крест, после́довал еси́ Христу́, и де́я учи́л еси́ презира́ти у́бо плоть, прехо́дит бо, прилежа́ти же о души́, ве́щи безсме́ртней; темже и со А́нгелы сра́дуется, преподо́бне Рома́не, дух твой.

Кондак, глас 2-й

Чистото́ю душе́вною Боже́ственно вооружи́вся, и непреста́нныя моли́твы я́ко копие́ вручи́в кре́пко, поборо́л еси́ бесо́вская ополче́ния, Рома́не, о́тче наш, моли́ непреста́нно о всех нас.

Молитва

О свяще́нная главо́, преподо́бне о́тче, преблаже́нне а́вво Рома́не, не забу́ди убо́гих твои́х до конца́, но помина́й нас всегда́ во святы́х и благоприя́тных моли́твах к Бо́гу: помяни́ ста́до твое́, е́же сам упа́сл еси́, и не забу́ди посеща́ти чад твои́х, моли́ за ны, о́тче свяще́нный, за де́ти твоя́ духо́вныя, я́ко име́яй дерзнове́ние к Небе́сному Царю́: не премолчи́ за ны ко Го́споду, и не пре́зри нас, ве́рою и любо́вию чту́щих тя: помина́й нас недосто́йных у Престо́ла Вседержи́телева, и не преста́й моля́ся о нас ко Христу́ Бо́гу, и́бо дана́ тебе́ бысть благода́ть за ны моли́тися. Не мним бо тя су́ща ме́ртва: а́ще бо те́лом и преста́вился еси́ от нас, но и по сме́рти жив сый пребыва́еши, не отступа́й от нас ду́хом, сохраня́я нас от стрел вра́жиих и вся́кия пре́лести бесо́вския и ко́зней диа́вольских, па́стырю наш до́брый, а́ще бо и моще́й твои́х ра́ка пред очи́ма на́шима ви́дима есть всегда́, но свята́я твоя́ душа́ со а́нгельскими во́инствы, со безпло́тными ли́ки, с небе́сными си́лами, у престо́ла Вседержи́телева предстоя́щи, досто́йно весели́тся, ве́дуще у́бо тя вои́стину и по сме́рти жи́ва су́ща, тебе́ припа́даем и тебе́ мо́лимся: моли́ся о нас всеси́льному Бо́гу, о по́льзе душ на́ших, и испроси́ нам вре́мя на покая́ние, да невозбра́нно пре́йдем от земли́ на не́бо, от мыта́рств же го́рьких, бесо́в возду́шных князе́й и от ве́чныя му́ки да изба́вимся, и Небе́снаго Ца́рствия насле́дницы да бу́дем со все́ми пра́ведными, от ве́ка угоди́вшими Го́споду на́шему Иису́су Христу́: Ему́же подоба́ет вся́кая сла́ва, честь и поклоне́ние, со Безнача́льным Его́ Отце́м, и с Пресвяты́м и Благи́м и Животворя́щим Его́ Ду́хом, ны́не и при́сно, и во ве́ки веко́в. Ами́нь.

Молитвы беременных женщин о благополучном разрешении и рождении здоровых детей

Пресвятой Богородице перед Ее иконой «Целительница»

Тропарь, глас 4-й

Я́ко Пресве́тлая Звездо́, просия́ Боже́ственными чудесы́ святы́й Твой о́браз Цели́тельнице. Пода́ждь у́бо и нам, Богоро́дице Мари́е, исцеле́ние неду́гов душе́вных и теле́сных, спасе́ние и ве́лию ми́лость.

Молитва

Приими́, о, Всеблагослове́нная и Всемо́щная Госпоже́ Влады́чице Богоро́дице Де́во, сия́ моли́твы, со слеза́ми Тебе́ ныне приноси́мыя от нас, недосто́йных раб Твои́х, ко Твоему́ цельбоно́сному о́бразу пе́ние возсыла́ющих со умиле́нием, я́ко Тебе́ Само́й зде су́щей и вне́млющей моле́нию на́шему. По коему́ждо бо прошению исполне́ние твори́ши, ско́рби облегча́еши, немощны́м здра́вие да́руеши, разсла́бленныя и неду́жныя исцеля́еши, от бе́сных бе́сы прогоня́еши, оби́димыя от обид избавля́еши, прокаже́нныя очища́еши и ма́лыя де́ти ми́луеши; еще́ же, Госпоже́ Влады́чице Богоро́дице, и от уз и темни́ц свобожда́еши и вся́кия многоразли́чныя стра́сти врачу́еши: вся бо суть возмо́жна хода́тайством Твои́м к Сы́ну Твоему́, Христу́ Бо́гу на́шему. О, Всепе́тая Ма́ти, Пресвята́я Богоро́дице! Не преста́й моли́тися о нас недосто́йных раба́х Твои́х, сла́вящих Тя и почита́ющих Тя, и поклоня́ющихся со умиле́нием Пречи́стому о́бразу Твоему́, и наде́жду иму́щих невозвра́тну и ве́ру несумне́нну к Тебе́, Присноде́ве Пресла́вней и Непоро́чней, ны́не и при́сно и во ве́ки веко́в. Ами́нь.

Пресвятой Богородице перед Ее иконой «Скоропослушница»

Тропарь, глас 4-й

К Богоро́дице притеце́м, су́щии в беда́х, и ко святе́й ико́не Ея́ ны́не припаде́м, с ве́рою зову́ще из глубины́ души́: ско́ро на́ше услы́ши моле́ние, Де́во, я́ко Скоропослу́шница наре́кшаяся, Тебе́ бо ра́ди раби́ Твоя́ в ну́ждах гото́вую помо́щницу и́мамы.

Кондак, глас 8-й

В мо́ри жите́йстем обурева́емии, треволне́нию подпада́ем страсте́й и искуше́ний. Пода́ждь у́бо нам, Госпоже́, ру́ку по́мощи, я́коже Петро́ви Сын Твой, и ускори́ от бед изба́вити ны, да зове́м Ти: ра́дуйся, всеблага́я Скоропослу́шнице.

Молитва

Преблагослове́нная Влады́чице, Присноде́во Богоро́дице, Бо́га Сло́ва па́че вся́каго сло́ва на спасе́ние на́ше ро́ждшая, и благода́ть Его́ преизоби́льно па́че всех прия́вшая, мо́ре я́вльшаяся Боже́ственных дарова́ний и чуде́с приснотеку́щая река́, излива́ющая бла́гость всем, с ве́рою к Тебе́ прибега́ющим! Чудотво́рному Твоему́ о́бразу припа́дающе, мо́лимся Тебе́, всеще́дрей Ма́тери человеколюби́ваго Влады́ки: удиви́ на нас пребога́тыя ми́лости Твоя́ и проше́ния на́ша, приноси́мая Тебе́, Скоропослу́шнице, ускори́ испо́лнити все, е́же на по́льзу во утеше́ние и спасе́ние коему́ждо устроя́ющи. Посети́, Преблага́я, рабы́ Твоя́ благода́тию Твое́й, пода́ждь неду́гующим цельбу́ и соверше́нное здра́вие, обурева́емым тишину́, плене́нным свобо́ду, и разли́чными о́бразы стра́ждущих уте́ши. Изба́ви, всеми́лостивая Госпоже́, всяк град и страну́ от гла́да, я́звы, тру́са, пото́па, огня́, меча́ и ины́я ка́зни вре́менныя и ве́чныя, Ма́терним Твои́м дерзнове́нием отвраща́ющи гнев Бо́жий; и душе́внаго разслабле́ния, обурева́ния страсте́й и грехопаде́ний свободи́ рабы́ Твоя́, я́ко да непреткнове́нно во вся́ком благоче́стии пожи́вше в сем ве́це, и в бу́дущем ве́чных благ сподо́бимся благода́тию и человеколю́бием Сы́на Твоего́ и Бо́га, Ему́же подоба́ет вся́кая сла́ва, честь и поклоне́ние со Безнача́льным Его́ Отце́м и Пресвяты́м Ду́хом, ны́не и при́сно и во ве́ки веко́в. Ами́нь.

При недостатке молока также молятся пред иконой Пресвятой Богородицы «Скоропослушница».

Пресвятой Богородице перед Ее иконой «Феодоровская»

Тропарь, глас 4-й

Прише́ствием честны́я Твоея́ ико́ны, Богоотрокови́це, обра́дованный днесь, богохрани́мый град Кострома́, я́коже дре́вний Изра́иль к киво́ту заве́та, притека́ет ко изображе́нию лица́ Твоего́ и воплоти́вшагося от Тебе́ Бо́га на́шего, да Твои́м Ма́терним к Нему́ предста́тельством при́сно хода́тайствуеши всем под сень кро́ва Твоего́ прибега́ющим мир и ве́лию ми́лость.

Кондак, глас 1-й

Взбра́нней Воево́де, Пренепоро́чней Де́ве Богоро́дице, Засту́пнице на́шей и предста́тельству христиа́н непосты́дному, явле́нием чу́дныя ико́ны Своея́ ра́дование пода́вшей земле́ Росси́йстей и вся ве́рныя ча́да Це́ркве просвети́вшей, благодаре́ние усе́рдно прино́сим Ти, Богоро́дице, и припа́дающе пречу́дному о́бразу Твоему́, уми́льно глаго́лем. Спаси́, Госпоже́, и поми́луй рабы́ Твоя́, зову́щия: Ра́дуйся, Ма́терь Бо́жия, Предста́тельнице и Засту́пнице на́ша усе́рдная.

Молитва

К кому́ воззову́, Влады́чице, к кому́ прибе́гну в печа́ли мое́й; к кому́ принесу́ сле́зы и воздыха́ния моя́, а́ще не к Тебе́, Цари́це Небеси́и земли́: кто исто́ргнет мя от ти́ны грехо́в и беззако́ний, а́ще не Ты, о Ма́ти Живота́, Засту́пнице и Прибе́жище ро́да челове́ческаго? Услы́ши стена́ние мое́, уте́ши мя и поми́луй в го́рести мое́й, защити́ в бе́дах и напа́стях, изба́ви от озлобле́ний и ско́рбей, и вся́ких неду́гов, и боле́зней, от враг ви́димых и неви́димых, умири́ вражду́ стужа́ющих мне, да изба́влен бу́ду от клеветы́ и зло́бы челове́ческия; та́кожде от своея́ ми пло́ти гну́сных обы́чаев свободи́ мя. Укры́й мя под се́нию ми́лости Твоея́, да обря́щу поко́й и ра́дость и от грехо́в очище́ние. Твоему́ Ма́тернему заступле́нию себе́ вруча́ю; бу́ди мне Ма́ти и наде́ждо, покро́в, и по́мощь, и заступле́ние, ра́дость и утеше́ние, и ско́рая во всем Помо́щнице. О, чу́дная Влады́чице! Всяк притека́яй к Тебе́, без Твоея́ всеси́льныя по́мощи не отхо́дит; сего́ ра́ди и аз недосто́йный к Тебе́ прибега́ю, да изба́влен бу́ду от внеза́пныя и лю́тыя сме́рти, скре́жета зу́бнаго и ве́чнаго муче́ния. Небе́сное же Ца́рствие получи́ти сподо́блюся и Тебе́ во умиле́нии се́рдца реку́: Ра́дуйся, Ма́ти Бо́жия, Предста́тельница и Засту́пница на́ша усе́рдная, во ве́ки веко́в. Ами́нь.

Молитвенное воздыхание жены во время беременности

О Пресла́вная Ма́терь Бо́жия, поми́луй меня́, рабу́ Твою́, прииди́ ко мне на по́мощь во вре́мя мои́х боле́зней и опа́сностей, с кото́рыми рожда́ют чад все бе́дные дще́ри Е́вы. Вспо́мни, о Благослове́нная в жена́х, с како́ю ра́достью и любо́вию Ты шла поспе́шно в го́рнюю страну посети́ть сро́дницу Твою́ Елисаве́ту во вре́мя ее́ бере́менности, и како́е чуде́сное де́йствие произвело́ благода́тное посеще́ние Твое́ и в ма́тери, и в младе́нце. И по неисчерпа́емому благосе́рдию Твоему́ да́руй и мне, уни́женнейшей рабе́ Твое́й, разреши́ться от бре́мени благополу́чно; да́руй мне сию́ благода́ть, что́бы дитя́, поко́ящееся тепе́рь под мои́м се́рдцем, прише́дши в чу́вство, с ра́достным взыгра́нием, подо́бно свято́му младе́нцу Иоа́нну, поклоня́лось Боже́ственному Го́споду Спаси́телю, Кото́рый из любви́ к нам, гре́шным, не возгнуша́лся и Сам стать младе́нцем. Неизглаго́ланная ра́дость, кото́рою преиспо́лнилось де́вственное Твое́ се́рдце при воззре́нии на новорожде́нного Твоего́ Сы́на и Го́спода, да услади́т скорбь, предстоя́щую мне среди́ боле́зней рожде́ния. Жизнь ми́ра, мой Спаси́тель, рожде́нный Тобо́ю, да спасе́т меня́ от сме́рти, пресека́ющей жизнь мно́гих матере́й в час разреше́ния, и да причте́т плод чре́ва моего́ к числу́ избра́нных Бо́жиих. Услы́шь, Пресвята́я Цари́ца Небе́сная, смире́нную мольбу́ мою́ и при́зри на меня́, бе́дную гре́шницу, о́ком Твоея́ благода́ти; не постыди моего́ упова́ния на Твое́ вели́кое милосе́рдие и осени́ меня́, Помо́щница христиа́н, Исцели́тельница боле́зней, да сподо́блюсь и я испыта́ть на себе́, что Ты, Ма́терь милосе́рдия, и да просла́влю всегда́ Твою́ благода́ть, не отве́ргшую никогда́ моли́твы бе́дных и избавля́ющую всех призыва́ющих Тебя́ во вре́мя ско́рби и боле́зни. Ами́нь.

Молитвы при недостатке материнского молока

Пресвятой Богородице перед Ее иконой «Млекопитательница»

Тропарь, глас 3-й

Без се́мене от Боже́ственнаго Ду́ха, во́лею же О́тчею зачала́ еси́ Сы́на Бо́жия, от Отца́ без ма́тере пре́жде век су́ща, нас же ра́ди из Тебе́ без отца́ бы́вша, пло́тию родила́ еси́ и Младе́нца мле́ком пита́ла еси́, те́мже не преста́й моли́ти изба́витися от бед душа́м на́шим.

Кондак, глас 5-й

Душ на́ших чу́вствия очи́стивше, у́зрим на ико́не та́инство пресла́вное, Творца́ вселе́нной и Го́спода вы́шних сил, во объя́тиих держи́ма и от сосцу́ Твое́ю я́ко Младе́нца пита́ема, и, со стра́хом и ра́достию покланя́ющеся Тебе́ и ро́ждшемуся от Тебе́ Спа́су на́шему, воззове́м: Ра́дуйся, Влады́чице, жи́зни на́шея Пита́тельнице.

Молитва

Приими́, Госпоже́ Богороди́тельнице, сле́зныя моле́ния рабо́в Твои́х, к Тебе́ притека́ющих. Зрим Тя на святе́й ико́не, на рука́х нося́щую и мле́ком пита́ющую Сы́на Твоего́ и Бо́га на́шего, Го́спода Иису́са Христа́. А́ще и безболе́зненно родила́ еси́ Его́, а па́че ма́терние ско́рби ве́си и не́мощи сыно́в и дще́рей челове́ческих зри́ши. Те́мже те́пле припа́дающе к цельбоно́сному о́бразу Твоему́ и умиле́нно сей лобыза́юще, мо́лим Тя, Всеми́лостивая Влады́чице: нас, гре́шных, осужде́нных в боле́знех роди́ти и в печа́лех пи́тати ча́да на́ша, ми́лостивно пощади́ и сострада́тельно заступи́, младе́нцы же на́ша, та́кожде и роди́вшия их, от тя́жкаго неду́га и го́рькия ско́рби изба́ви. Да́руй им здра́вие и благомо́щие, да и пита́емии от си́лы в си́лу возраста́ти бу́дут, и пита́ющие их испо́лнятся ра́достию и утеше́нием, я́ко да и ны́не предста́тельством Твои́м из уст младе́нец и ссу́щих Госпо́дь соверши́т хвалу́ Свою́. О Ма́ти Сы́на Бо́жия! Умилосе́рдися на ма́тери сыно́в челове́ческих и на не́мощныя лю́ди Твоя́: постига́ющия нас боле́зни ско́ро исцели́, належа́щия на нас ско́рби и печа́ли утоли́, и не пре́зри слез и воздыха́ний рабо́в Твои́х. Услы́ши нас в день ско́рби пред ико́ною Твое́ю припа́дающих и в день ра́дости избавле́ния приими́ благода́рное хвале́ние серде́ц на́ших. Вознеси́ мольбы́ на́ша ко престо́лу Сы́на Твоего́ и Бо́га на́шего, да ми́лостив бу́дет ко грехо́м и не́мощем на́шим и проба́вит ми́лость Свою́ ве́дущим и́мя Его́, я́ко да и мы, и ча́да на́ша, просла́вим Тя, милосе́рдую Засту́пницу и ве́рную наде́жду ро́да на́шего, во ве́ки веко́в. Ами́нь.

Преподобному Ипатию Печерскому, целебнику

Тропарь, глас 1-й

Безнача́льнаго о́наго и ти́хаго ме́ста, иде́же несть печа́ли, ни воздыха́ния, дости́гнути, преподо́бне, жела́я, не дал еси́ себе́ зде поко́я нима́ло, но при́сно день и нощь в дела́х вся́ких и жесто́ком житии́ трудолю́бно подвиза́яся, пребыва́еши, тем жела́емаго получи́л уже́, Ипа́тие, моли́ся о душа́х на́ших.

Молитвы отца и матери о детях

Ежедневные молитвы о чадах

Го́споди Иису́се Христе́, бу́ди ми́лость Твоя́ на де́тях мои́х (имена), сохрани́ их под кро́вом Твои́м, покры́й от вся́каго лука́ваго похоте́ния, отжени́ от них вся́каго врага́ и супоста́та, отве́рзи им у́ши и о́чи серде́чныя, да́руй умиле́ние и смире́ние сердца́м их.

Го́споди, все мы созда́ние Твое́, пожале́й дете́й мои́х (имена), и обрати́ их на покая́ние.

Спаси́, Го́споди, и поми́луй дете́й мои́х (имена) и просвети́ им ум све́том ра́зума Ева́нгелия Твоего́ и наста́ви их на стезю́ за́поведей Твои́х и научи́ их, Спа́се, твори́ти во́лю Твою́, я́ко Ты еси́ Бог наш.

Благословение матери

Го́споди Иису́се Христе́, Сы́не Бо́жий, моли́тв ра́ди Пречи́стыя Твоея́ Ма́тери услы́ши меня́, гре́шную и недосто́йную рабу́ Твою́. Го́споди, в ми́лости Твое́й вла́сти ча́до мое́, поми́луй и спаси́ его́ и́мени Твоего́ ра́ди. Го́споди, прости́ ему́ вся согреше́ния, во́льныя и нево́льныя, соверше́нные им пред Тобо́ю. Го́споди, наста́ви его́ на и́стинный путь за́поведей Твои́х и вразуми́ его́ и просвети́ све́том Твои́м Христо́вым, во спасе́ние души́ и исцеле́ние те́ла. Го́споди, благослови́ его́ в до́ме, о́коло до́ма, в шко́ле, в по́ле, в рабо́те и в доро́ге, и на ка́ждом ме́сте Твоего́ владе́ния. Го́споди, сохрани́ его́ под кро́вом Твои́м святы́м от летя́щей пу́ли, стрелы́, ножа́, меча́, я́да, огня́, пото́па, от смертоно́сной я́звы и от напра́сныя сме́рти. Го́споди, огради́ его́ от ви́димых и неви́димых враго́в, от вся́ких бед, зол и несча́стий. Го́споди, исцели́ его́ от вся́ких боле́зней, очи́сти от вся́кия скве́рны и обле́гчи его́ душе́вные страда́ния и ско́рби. Го́споди, да́руй ему́ благода́ть Ду́ха Твоего́ Свята́го на мно́гие ле́та жи́зни, здра́вия и целому́дрия. Го́споди, умно́жь и укрепи́ его́ у́мственные спосо́бности и теле́сные си́лы. Го́споди, дай ему́ Твое́ благослове́ние на благочести́вую семе́йную жизнь и благочести́вое деторожде́ние. Го́споди, да́руй и мне, недосто́йной и гре́шной рабе́ Твое́й, роди́тельское благослове́ние на ча́до мое́ в настоя́щее вре́мя утра́, дня, ве́чера и но́чи и́мени Твоего́ ра́ди, и́бо Ца́рствие Твое́ ве́чно, всеси́льно и всемогу́ще. Ами́нь.

Молитва родителей на благословение детей

Го́споди Иису́се Христе́, Сы́не Бо́жий, благослови́, освяти́, сохрани́ ча́до мое́ си́лою Животворя́щаго Креста́ Твоего́.

Пророку, Предтече и Крестителю Господню Иоанну

Тропарь, глас 2-й

Па́мять пра́веднаго с похвала́ми, тебе́ же довлее́т свиде́тельство Госпо́дне, Предте́че: показа́л бо ся еси́ вои́стинну и проро́ков честне́йший, я́ко и в струя́х крести́ти сподо́бился еси́ Пропове́даннаго. Те́мже за и́стину пострада́в ра́дуяся, благовести́л еси́ и су́щим во а́де Бо́га, я́вльшагося пло́тию, взе́млющаго грех ми́ра и подаю́щаго нам ве́лию ми́лость.

Кондак, глас 5-й

Предте́чево сла́вное усекнове́ние, смотре́ние бысть не́кое Боже́ственное: да и су́щим во а́де Спа́сово пропове́сть прише́ствие. Да рыда́ет убо Ироди́я, беззако́нное уби́йство испроси́вши: не зако́н бо Бо́жий, ни живы́й век возлюби́, но притво́рный, привре́менный.

Молитва

Крести́телю Христо́в, пропове́дниче покая́ния, ка́ющагося не пре́зри мене́, но совокупля́яся с во́и небе́сными, моли́ся ко Влады́це за мене́ недосто́йнаго, уны́лаго, немощна́го и печа́льнаго, во мно́гия бе́ды впа́дшаго, утружде́ннаго бу́рными по́мыслы ума́ моего́: аз бо есмь верте́п злых дел, отню́дь не име́яй конца́ грехо́вному обы́чаю; пригвожде́н бо есть ум мой земны́м веще́м. Что сотворю́, не вем, и к кому́ прибе́гну, да спасена́ бу́дет душа́ моя́? То́кмо к тебе́, святы́й Иоа́нне, благода́ти тезоимени́те, я́ко тя пред Го́сподем, по Богоро́дице, вем бо́льша бы́ти рожде́нных всех, и́бо ты сподо́бился еси́ косну́тися верху́ Царя́ Христа́, взе́млющаго грехи́ ми́ра, А́гнца Бо́жия. Его́же моли́ за гре́шную мою́ ду́шу, да поне́ отны́не, в пе́рвыйнадесять час, понесу́ тя́готу благу́ю и прииму́ мзду с после́дними. Ей, Крести́телю Христо́в, честны́й Предте́че, кра́йний проро́че, пе́рвый во благода́ти му́чениче, по́стников и пусты́нников наста́вниче, чистоты́ учи́телю и бли́жний дру́же Христо́в, тя молю́, к тебе́ прибега́ю, не отри́ни мене́ от твоего́ заступле́ния, но возста́ви мя, па́дшагося мно́гими грехи́; обнови́ ду́шу мою́ покая́нием, я́ко вторы́м креще́нием, поне́же обо́его нача́льник еси́: креще́нием омыва́яй грех, покая́ние же пропове́дуяй во очище́ние коего́ждо дел скве́рных; очи́сти мя грехми́ оскверне́ннаго и пону́ди вни́ти, а́може ничто́же скве́рно вхо́дит, во Ца́рствие Небе́сное. Ами́нь.

Воздыхание матери о своих детях

Бо́же! Созда́телю всех тва́рей, прилага́я ми́лость к ми́лости, Ты соде́лал меня́ досто́йной быть ма́терью семе́йства; бла́гость Твоя́ дарова́ла мне дете́й, и я дерза́ю сказа́ть: они́ Твои́ де́ти! Потому́ что Ты дарова́л им бытие́, оживотвори́л их душо́й безсме́ртной, возроди́л их креще́нием для жи́зни, сообра́зной с Твое́й во́лей, усынови́л их и при́нял в не́дра Це́ркви Свое́й, Го́споди! Сохрани́ их в благода́тном состоя́нии до конца́ жи́зни; сподо́би их быть прича́стниками та́инств Твоего́ заве́та; освяща́й Твое́й и́стиной; да святи́тся в них и че́рез них свято́е и́мя Твое́! Ниспосли́ мне Твою́ благода́тную по́мощь в их воспита́нии для сла́вы и́мени Твоего́ и по́льзы бли́жнего! Пода́ждь мне для сей це́ли спо́собы, терпе́ние и си́лы! Научи́ меня́ насади́ть в их се́рдце ко́рень и́стинной му́дрости – страх Твой! Озари́ их све́том управля́ющей вселе́нную Твое́й Прему́дрости! Да возлю́бят Тебя́ всей душо́й и помышле́нием свои́м; да приле́пятся к Тебе́ всем се́рдцем и во всю жизнь свою́ да трепе́щут слов Твои́х! Да́руй мне ра́зум убеди́ть их, что и́стинная жизнь состои́т в соблюде́нии за́поведей Твои́х; что труд, укрепля́емый благоче́стием, доставля́ет в сей жи́зни безмяте́жное дово́льствие и в ве́чности – неизрече́нное блаже́нство. Откро́й им разуме́ние Твоего́ Зако́на! Да до конца́ дней свои́х де́йствуют в чу́встве вездепрису́тствия Твоего́! Насади́ в их се́рдце у́жас и отвраще́ние от вся́кого беззако́ния; да бу́дут непоро́чнымив путя́х Твои́х; да па́мятуют всегда́, что Ты, Всебла́гий Бо́же, ревни́тель зако́на и пра́вды Твое́й! Соблюди́ их в целому́дрии и благогове́нии к и́мени Твоему́! Да не поро́чат Це́ркви Твое́й свои́м поведе́нием, но да живу́т по ее предписа́ниям! Одушеви́ их охо́тою к поле́зному уче́нию и соде́лай спосо́бными на вся́кое до́брое де́ло! Да приобрету́т и́стинное поня́тие о тех предме́тах, ко́их све́дения необходи́мы в их состоя́нии; да просветя́тся позна́ниями благоде́тельными для челове́чества. Го́споди! Умудри́ меня́ напечатле́ть неизглади́мыми черта́ми в уме́ и се́рдце дете́й мои́х опасе́ние содру́жеств с незна́ющими стра́ха Твоего́, внуши́ть им всеме́рное удале́ние от вся́кого сою́за с беззако́нными. Да не внима́ют они́ гнилы́м бесе́дам; да не слу́шают люде́й легкомы́сленных; да не совратя́т их с пути́ Твоего́ дурны́е приме́ры; да не соблазня́тся они́ тем, что иногда́ путь беззако́нных благоуспе́шен в сем ми́ре!

О́тче небе́сный! Да́руй мне благода́ть всеме́рно бере́чься подава́ть де́тям мои́м собла́зн мои́ми посту́пками, но, постоя́нно име́я в виду́ их поведе́ние, отвлека́ть их от заблужде́ний, исправля́ть их погре́шности, обу́здывать упо́рство и стропти́вость их, возде́рживать от стремле́ния к суете́ и легкомы́слию; да не увлека́ются они́ безу́мными по́мыслами, да не хо́дят вслед се́рдца своего́, да не возгордя́тся в помышле́нии свое́м, да не забу́дут Тебя́ и зако́на Твоего́. Да не погу́бит беззако́ние ума́ и здоро́вья их, да не рассла́бят грехи́ душе́вных и теле́сных сил их. Судья́ Пра́ведный, нака́зывающий дете́й за грехи́ роди́телей до тре́тьего и четве́ртого ро́да, отврати́ таку́ю ка́ру от дете́й мои́х, не нака́зывай их за грехи́ мои́; но окропи́ их росо́ю благода́ти Твое́й, да преуспева́ют в доброде́тели и свя́тости, да возрастаю́т в благоволе́нии Твое́м и в любви́ люде́й благочести́вых.

О́тче щедро́т и вся́кого милосе́рдия! По чу́вству роди́тельскому я жела́ла бы де́тям свои́м вся́кого оби́лия благ земны́х, жела́ла бы им благослове́ния от росы́ небе́сной и от ту́ка земно́го, но да бу́дет с ни́ми свята́я во́ля Твоя́! Устро́й судьбу́ их по Твоему́ благоволе́нию, не лиши́ их в жи́зни насу́щного хле́ба, ниспосыла́й им все необходи́мое во вре́мени для приобрете́ния блаже́нной ве́чности, будь ми́лостив к ним, когда́ согреша́т пере́д Тобо́ю, не вменя́й им грехо́в ю́ности и неве́дения их, приведи́ в сокруше́ние их сердца́, когда́ бу́дут проти́виться руково́дству бла́гости Твое́й; кара́й их и ми́луй, направля́я на путь благоуго́дный Тебе́, но не отверга́й их от лица́ Твоего́! Принима́й с благоволе́нием моли́твы их, да́руй им успе́х во вся́ком до́бром де́ле; не отврати́ лица́ Твоего́ от них во дни ско́рби их, да не пости́гнут их искуше́ния вы́ше сил их. Осеня́й их Твое́й ми́лостью, да хо́дит А́нгел Твой с ни́ми и сохрани́т их от вся́кого несча́стия и зло́го пути́, Всебла́гий Бо́же! Соде́лай меня́ ма́терью, веселя́щейся о де́тях свои́х, да бу́дут они́ отра́дой мое́й в дни жи́зни мое́й и опо́рою мне в ста́рости мое́й. Удосто́й меня́, с упова́нием на Твое́ милосе́рдие, предста́ть с ни́ми на Стра́шном Суде́ Твое́м и с недосто́йным дерзнове́нием сказа́ть: Вот я и де́ти мои́, кото́рых Ты дал мне, Го́споди! Да совоку́пно с ни́ми прославля́я неизрече́нную бла́гость и ве́чную любо́вь Твою́, превозношу́ пресвято́е и́мя Твое́, О́тче, Сы́не и Ду́ше Святы́й, во ве́ки веко́в. Ами́нь.[1]

Пресвятой Богородице перед Ее иконой «Взыскание погибших», или «Избавление от бед страждущих»

Тропарь, глас 7-й

Ра́дуйся, Благода́тная Богоро́дице Де́во, во объя́тиях Свои́х Преве́чнаго Младе́нца и Бо́га носи́вшая. Проси́ Его́ да́ти ми́ру умире́ние и душа́м на́шим спасе́ние. Сын бо Тебе́, Богома́ти, веща́ет, я́ко вся проше́ния Твоя́ во благо́е испо́лнит. Сего́ ра́ди и мы, припа́дающе, мо́лимся, и наде́ющиеся на Тя, да не поги́бнем, и́мя Твое́ имену́ем: Ты бо еси́, Влады́чице, взыска́ние поги́бших.

Молитва

Засту́пнице усе́рдная, благоутро́бная Го́спода Ма́ти, к Тебе́ прибега́ю аз окая́нный и па́че всех челове́к грешне́йший; вонми́ гла́су моле́ния моего́ и вопль мой и стена́ние услы́ши. Я́ко беззако́ния моя́ превзыдо́ша главу́ мою́, и аз, я́коже кора́бль в пучи́не, погружа́юся в мо́ре грехо́в мои́х. Но Ты, Всеблага́я и Милосе́рдная Влады́чице, не пре́зри мене́ отча́яннаго и во гресе́х погиба́ющаго; поми́луй мя ка́ющагося во злых де́лех мои́х, и обрати́ на путь пра́вый заблу́дшую, окая́нную ду́шу мою́. На Тебе́, Влады́чице моя́ Богоро́дице, возлага́ю все упова́ние мое́. Ты, Ма́ти Бо́жия, сохрани́ и соблюди́ мя под кро́вом Твои́м, ны́не и при́сно и во ве́ки веко́в. Ами́нь.

Молитва к Божией Матери

О Пресвята́я Влады́чице Де́во Богоро́дице, спаси́ и сохрани́ под кро́вом Твои́м мои́х чад (имена), всех отроко́в, отрокови́ц и младе́нцев, креще́ных и безымя́нных и во чре́ве ма́тери носи́мых. Укро́й их ри́зою Твоего́ матери́нства, соблюди́ их в стра́хе Бо́жием и в послуша́нии роди́телям, умоли́ Го́спода моего́ и Сы́на Твоего́, да да́рует им поле́зное ко спасе́нию их. Вруча́ю их Матери́нскому смотре́нию Твоему́, яко́ Ты еси́ Боже́ственный Покро́в раба́м Твои́м.

Ма́терь Бо́жия, введи́ меня́ во о́браз Твоего́ небе́снаго матери́нства. Уврачу́й душе́вные и теле́сные ра́ны чад мои́х (имена), мои́ми греха́ми нанесе́нные. Вруча́ю дитя́ мое́ всеце́ло Го́споду моему́ Иису́су Христу́ и Твоему́, Пречи́стая, небе́сному покрови́тельству. Ами́нь.[2]

Молитва ко Господу, 1-я

О́тче Святы́й, Преве́чный Бо́же, от Тебя́ исхо́дит вся́кий дар или вся́кое бла́го. Тебе́ приле́жно молю́сь о де́тях, кото́рых благода́ть Твоя́ мне дарова́ла. Ты дал им жизнь, оживотвори́л их душе́ю безсме́ртною, возроди́л святы́м креще́нием, да́бы они́ сообра́зно с во́лею Твое́ю унасле́довали Ца́рство Небе́сное, сохрани́ их по Твое́й бла́гости до конца́ их жи́зни. Освяти́ их Твое́ю и́стиною, да святи́тся в них и́мя Твое́. Соде́йствуй мне благода́тию Твое́ю воспита́ть их во сла́ву Твоего́ и́мени и на по́льзу бли́жним, дай мне для э́того потре́бные сре́дства: терпе́ние и си́лу. Го́споди, просвети́ их све́том Твоея́ прему́дрости, да лю́бят Тебя́ все́ю душе́ю, всем помышле́нием, насади́ в сердца́х их страх и отвраще́ние от вся́кого беззако́ния, да хо́дят в за́поведях Твои́х, украси́ ду́ши их целому́дрием, трудолю́бием, долготерпе́нием, че́стностию, огради́ их пра́вдою от клеветы́, тщесла́вия, ме́рзости, окропи́ росо́ю благода́ти Твоея́, да преуспева́ют в доброде́телях и свя́тости и да возраста́ют в благоволе́нии Твое́м, в любви́ и благоче́стии. А́нгел-храни́тель да пребыва́ет с ни́ми всегда́ и соблюда́ет их ю́ность от су́етных мы́слей, от прельще́ния собла́знов ми́ра сего́ и от вся́ких лука́вых наве́тов. Е́сли же когда́ согреша́т пред Тобо́ю, Го́споди, не отврати́ лица́ Твоего́ от них, но бу́ди к ним ми́лостив, возбуди́ в их сердца́х покая́ние по мно́жеству щедро́т Твои́х, очи́сти согреше́ния и не лиши́ Твои́х благ, но пода́й им все уго́дное для их спасе́ния, сохраня́я их от вся́кой боле́зни, опа́сности, бед и скорбе́й, осеня́я их Твое́ю ми́лостию во вся дни жи́зни сей. Бо́же, Тебе́ молю́ся, дай меня́ весе́лие и ра́дость о мои́х де́тях и сподо́би меня́ предста́ти с ни́ми на Стра́шном Суде́ Твое́м, с непосты́дным дерзнове́нием сказа́ть: «Вот я и де́ти, кото́рых Ты мне дал, Го́споди. Ами́нь». Да просла́вим всесвято́е и́мя Твое́, Отца́ и Сы́на и Свята́го Ду́ха. Ами́нь.

Молитва ко Господу, 2-я

Бо́же и О́тче, Созда́тель и Сохрани́тель всех тва́рей! Облагода́тствуй мои́х бе́дных дете́й (имена) Ду́хом Твои́м Святы́м, да возжже́т Он в них и́стинный страх Бо́жий, кото́рый есть нача́ло прему́дрости и прямо́е благоразу́мие, по кото́рому кто поступа́ет, того́ хвала́ пребыва́ет ве́чно. Облаже́нствуй их и́стинным позна́нием Тебя́, соблюди́ их от вся́каго идолослуже́ния и лжеуче́ния, сде́лай, чтоб возросли́ в и́стинной и спаса́ющей ве́ре и во вся́ком благоче́стии, и да пребу́дут в них постоя́нно до конца́. Да́руй им ве́рующее, послу́шное и смире́нное се́рдце и ра́зум, да возраста́ют в лета́х и в благода́ти пред Бо́гом и пред людьми́. Насади́ в се́рдце их любо́вь к Твоему́ Боже́ственному Сло́ву, что́бы они́ бы́ли благогове́йны в моли́тве и в богослуже́нии, почти́тельны к служи́телям Сло́ва и со вся́ким и́скренни в посту́пках, стыдли́вы в телодвиже́ниях, целому́дренны в нра́вах, и́стинны в слова́х, верны́ в дела́х, приле́жны в заня́тиях, сча́стливы в исполне́нии обя́занностей свои́х, разу́мны и праводе́тельны ко всем лю́дям. Соблюди́ их от всех собла́знов зло́го ми́ра, и да не разврати́т их худо́е о́бщество. Не попусти́ им впасть в нечистоту́ и нецелому́дрие, да не сократя́т са́ми себе́ жи́зни свое́й и да не оскорбя́т други́х. Бу́ди защи́той их во вся́кой опа́сности, да не подве́ргнутся внеза́пной поги́бели. Соде́лай, чтоб не уви́дели мы в них себе́ бесче́стия и посрамле́ния, но честь и ра́дость, чтоб умно́жилось и́ми Ца́рство Твое́ и увели́чилось число́ ве́рующих, и да бу́дут они́ на небеси́ о́крест трапе́зы Твое́й, как небе́сные ма́сличные ве́тви, и со все́ми избра́нными да воздаду́т Тебе́ честь, хвалу́ и прославле́ние чрез Иису́са Христа́, Го́спода на́шего. Ами́нь.

Молитва ко Господу, 3-я

Го́споди Иису́се Христе́, бу́ди ми́лость Твоя́ на де́тях мои́х (имена), сохрани́ их под кро́вом Твои́м, покры́й от вся́каго лука́ваго похоте́ния, отжени́ от них вся́каго врага́ и супоста́та, отве́рзи им у́ши и о́чи серде́чныя, да́руй умиле́ние и смире́ние сердца́м их. Го́споди, все мы созда́ние Твое́, пожале́й дете́й мои́х (имена) и обрати́ их на покая́ние. Спаси́, Го́споди, и поми́луй дете́й мои́х (имена) и просвети́ им ум све́том ра́зума Ева́нгелия Твоего́ и наста́ви их на стезю́ за́поведей Твои́х и научи́ их, Спа́се, твори́ти во́лю Твою́, я́ко Ты есть Бог наш.

Молитва Ангелу хранителю

Святы́й А́нгеле-храни́телю мои́х чад (имена), покры́й их твои́м покро́вом от стрел де́мона, от глаз обольсти́теля и сохрани́ их се́рдце в а́нгельской чистоте́. Ами́нь.

Молитва о детях, преподобного Амвросия Оптинского

Го́споди, Ты Еди́н вся ве́си, все мо́жеши и всем хо́щешь спасти́сь и в ра́зум И́стины прийти́. Вразуми́ дете́й мои́х (имена) позна́нием и́стины Твоея́ и во́ли Твоея́ святы́я и укрепи́ их ходи́ти по за́поведям Твои́м и меня́, гре́шную, поми́луй.

Святой великомученице Варваре

Тропарь, глас 8-й

Варва́ру святу́ю почти́м: вра́жия бо се́ти сокруши́ и я́ко птица изба́вися от них, по́мощию и ору́жием Креста́, всечестна́я.

Кондак, глас 4-й

В Тро́ице благоче́стно пева́емому после́довавши Бо́гу, страстоте́рпице, и́дольская притупи́ла еси́ чти́лища, посреде́ же по́двига страда́льчествующи, Варва́ро, мучи́телей преще́ния не устраши́лася еси́, мужему́дренная, велегла́сно пою́щи при́сно: Тро́ицу чту, Еди́но Божество́.

Молитва

Свята́я сла́вная и всехва́льная великому́ченице Христо́ва Варва́ро! Со́браннии днесь в хра́ме твое́м Боже́ственнем лю́дие и ра́це моще́й твои́х покланя́ющиися и с любо́вию целу́ющии, страда́ния же твоя́ му́ченическая и в них Самаго́ страстополо́жника Христа́, да́вшаго тебе́, не то́чию е́же в Него́ ве́ровати, но и е́же по Нем страда́ти, похвала́ми ублажа́юще, мо́лим тя, изве́стная жела́ния на́шего хода́таице: моли́ с на́ми и о нас умоля́емаго от Своего́ благоутро́бия Бо́га, да ми́лостивно услы́шит нас, прося́щих Его́ благосты́ню, и не отста́вит от нас вся ко спасе́нию и житию́ ну́ждная проше́ния, и да́рует христиа́нскую кончи́ну животу́ на́шему безболе́зненну, непосты́дну, ми́рну, Боже́ственных Та́ин прича́стну, и всем на вся́ком ме́сте, во вся́кой ско́рби и обстоя́нии, тре́бующим Его́ человеколю́бия и по́мощи, вели́кую Свою́ пода́ст ми́лость, да благода́тию Бо́жиею и твои́м те́плым предста́тельством, душе́ю и те́лом всегда́ здра́вии пребыва́юще, сла́вим ди́внаго во святы́х Свои́х Бо́га Изра́илева, не удаля́ющаго по́мощи Своея́ от нас всегда́, ны́не и при́сно и во ве́ки веко́в. Ами́нь.

О воспитании детей в христианском благочестии

Мученице Софии

Тропарь, глас 4-й

Торжеству́ет Це́рковь перворо́дных, и свесели́тся, прие́мля ма́терь о ча́дех веселя́щуюся, я́же я́ко му́дрости тезоимени́тая, тро́йственным богосло́вским доброде́телем равночи́сленныя породи́. Тыя́ с му́дрыми де́вами зрит уневе́стившияся Жениху́ Бо́гу Сло́ву. С не́ю и мы духо́вне в па́мяти их свесели́мся, глаго́люще: Тро́ицы побо́рницы, Ве́ро, Любве́ и Наде́ждо, в ве́ре, любви́ и наде́жде утвержда́йте нас.

Кондак, глас 1-й

Софи́и честны́я свяще́ннейшыя ве́тви, Ве́ра и Наде́жда и Любо́вь, показа́вшеся, му́дрость обуи́ша е́ллинскую благода́тию, и пострада́вше, и победоно́сицы яви́вшеся, венце́м нетле́нным от всех Влады́ки Христа́ увязо́шася.

Молитва мученице Софии

О, многострада́льная и прему́драя великому́ ченице Христо́ва Софи́е! Ты душе́ю на небеси́ у Престо́ла Госпо́дня предстои́ши, на земли́ же, да́нною тебе́ благода́тию, разли́чная соверша́еши исцеле́ния: при́зри у́бо ми́лостивно на предстоя́щия лю́ди и моля́щияся пред моща́ми твои́ми, прося́щия твоея́ по́мощи: простри́ ко Го́споду святы́я моли́твы твоя́ о нас, и испроси́ нам оставле́ние согреше́ний на́ших, неду́жным исцеле́ние, скорбя́щим и бе́дствующим ско́рую по́мощь: умоли́ Го́спода, да пода́ст всем нам христиа́нскую кончи́ну и до́брый отве́т на Стра́шнем Суде́ Свое́м, да сподо́бимся и мы ку́пно с тобо́ю сла́вити Отца́ и Сы́на и Свята́го Ду́ха во ве́ки веко́в. Ами́нь.

О развитии ума у детей

Молитвы ко Пресвятой Богородице перед иконой Ее «Подательница ума» или «Прибавление ума»

Тропарь, глас 4-й

О Пресла́вная Ма́ти Христа́ Бо́га на́шего, благи́х Пода́теля, ми́лостию Свое́ю всю вселе́нную сохрани́, да́руй нам, рабо́м Твои́м, прему́дрость и ра́зум, све́том Сы́на Твоего́ ду́ши на́ша просвети́, еди́на Всепе́тая, от Херуви́м и Серафи́м сла́вимая.

Кондак, глас 2-й

Я́ко Еди́ницы умо́м нас просвеща́ющую, хва́лим Тя, Пречи́стая, Ма́ти Ра́зума, всю вселе́нную держа́щаго, Красо́то ми́ра ви́димаго и неви́димаго, луча́ми жи́зни нас озаря́ющая.

Молитва

О Пресвята́я Де́во! Ты – Неве́ста Бо́га Отца́ и Ма́терь Боже́ственнаго Его́ Сы́на Иису́са Христа́! Ты – Цари́ца А́нгелов и спасе́ние люде́й, обличи́тельница гре́шников и наказа́тельница богоотсту́пников. Поми́луй и нас, тя́жко согреши́вших и не испо́лнивших за́поведей Бо́жиих, нару́шивших обе́ты креще́ния и обе́ты мона́шества и мно́гие други́е, кото́рые обеща́ли исполня́ть. Когда́ Дух Святы́й отступи́л от царя́ Сау́ла, тогда́ боя́знь и уны́ние напа́ли на него́ и тьма отча́яния и безра́достное состоя́ние души́ му́чили его́. Тепе́рь и мы за грехи́ на́ши все лиши́лись благода́ти Ду́ха Свята́го. Ум осуети́лся суето́ю помышле́ний, забве́ние о Бо́ге омрачи́ло ду́ши на́ша, и тепе́рь тесня́т се́рдце вся́каго ро́да печа́ли, ско́рби, боле́зни, не́нависть, зло, вражда́, мсти́тельность, злора́дство и про́чие грехи́. И, не име́я ра́дости и утеше́ния, зове́м к Тебе́, Ма́ти Бо́га на́шего Иису́са Христа́, да умо́лиши Сы́на Твоего́ прости́ть нам все на́ши согреше́ния и посла́ть к нам Ду́ха Уте́шителя, как посла́л Он Его́ на апо́столов, да уте́шенные и просвеще́нные Им воспои́м Тебе́ благода́рственную песнь: ра́дуйся Пресвята́я Богоро́дице, ко спасе́нию приба́вившая нам ума́. Ами́нь.

Бессребреникам и чудотворцам Косме и Дамиану

Тропарь, глас 5-й

Святи́и безсре́бреницы и чудотво́рцы, Ко́смо и Дамиа́не, посети́те не́мощи на́ша: ту́не прия́сте, ту́не дади́те нам.

Кондак, глас 2-й

Благода́ть прии́мше исцеле́ний, простира́ете здра́вие су́щим в нужда́х, вра́чеве, чудотво́рцы пресла́внии, но ва́шим посеще́нием ра́тников де́рзости низложи́сте, мир исцеля́юще чудесы́.

Молитва

К вам, святи́и безсребре́ницы и чудотво́рцы Ко́смо и Дамиа́не, я́ко к ско́рым помо́щником и те́плым моли́твенником о спасе́нии на́шем, мы недосто́йнии, прекло́нше коле́на, прибега́ем и, припа́дающе, усе́рдно вопие́м: не пре́зрите моле́ния нас гре́шных, немощны́х, во мно́гая беззако́ния впа́дших и по вся дни и часы́ согреша́ющих. Умоли́те Го́спода, да проба́вит нам, недосто́йным рабо́м Свои́м, вели́кия и бога́тыя Своя́ ми́лости, изба́вьте нас от вся́кия ско́рби и боле́зни, вы бо прия́ли есте́ от Го́спода и Спа́са на́шего Иису́са Христа́ неоску́дную благода́ть исцеле́ний, ра́ди тве́рдыя ве́ры безме́зднаго врачева́ния и му́ченическия кончи́ны ва́шея. Па́ки, припа́дающе, приле́жно мо́лим: испроси́те нам от Го́спода вся благополе́зная, я́же в животе́ на́шем вре́менном, наипа́че же ко спасе́нию ве́чному належа́щая, да сподо́бимся моли́твами ва́шими улучи́ти кончи́ну христиа́нскую, безболе́зненну, непосты́дну, ми́рну, и да изба́вимся от ко́зней диа́вольских и ве́чныя му́ки, безконе́чнаго же и блаже́ннаго Ца́рствия Небе́снаго насле́дницы бу́дем. Ей, уго́дницы Бо́жии, не преста́йте моля́щеся за ны, с ве́рою к вам притека́ющия, а́ще бо по мно́жеству грехо́в на́ших и не́смы досто́йни милосе́рдия ва́шего, оба́че вы, ве́рнии подража́телие человеколю́бия Бо́жия су́ще, сотвори́те, да принесе́м плоды́ досто́йны покая́ния и в ве́чный поко́й дости́гнем, хваля́ще и благословя́ще ди́внаго во святы́х Свои́х Го́спода и Бо́га и Спа́са на́шего Иису́са Христа́, и Пречи́стую Ма́терь Его́, и ва́ше те́плое заступле́ние, всегда́, ны́не и при́сно и во ве́ки веко́в. Ами́нь.

Святым Косме и Дамиану молятся также о здоровье детей.

Мученику Неофиту

Тропарь, глас 4-й

Му́ченик Твой, Го́споди, Неофи́те, во страда́нии свое́м вене́ц прия́т нетле́нный от Тебе́,Бо́га на́шего: име́яй бо кре́пость Твою́, мучи́телей низложи́, сокруши́ и де́монов немощны́я де́рзости. Того́ моли́твами спаси́ ду́ши на́ша.

Кондак, глас 4-й

Звезда́ све́тлая яви́лся еси́ непреле́стная ми́рови, Со́лнца Христа́ возвеща́ющи заря́ми твои́ми, страстоте́рпче Неофи́те, и пре́лесть погаси́л еси́ всю, нам же подае́ши свет, моля́ся непреста́нно о всех нас.

Преподобному Сергию, игумену Радонежскому

Тропарь, глас 4-й

И́же доброде́телей подви́жник, я́ко и́стинный во́ин Христа́ Бо́га, на стра́сти вельми́ подвиза́лся еси́ в жи́зни вре́менней, в пе́ниих, бде́ниих же и поще́ниих о́браз быв твои́м ученико́м. Те́мже и всели́ся в тя Пресвяты́й Дух, Его́же де́йствием све́тло укра́шен еси́; но я́ко име́я дерзнове́ние ко Святе́й Тро́ице, помина́й ста́до, е́же собра́л еси́, му́дре, и не забу́ди, я́коже обеща́лся еси́, посеща́я чад твои́х, Се́ргие, преподо́бне о́тче наш.

Кондак, глас 8-й

Христо́вою любо́вию уязви́вся, Преподо́бне, и Тому́ невозвра́тным жела́нием после́довав, вся́кое наслажде́ние плотско́е возненави́дел еси́, и я́ко со́лнце Оте́честву твоему́ возсия́л еси́, тем и Христо́с да́ром чуде́ с обогати́ тя. Помина́й нас, чту́щих пресве́тлую па́мять твою́, да зове́м ти: ра́дуйся, Се́ргие богому́дре.

Молитва

О, свяще́нная главо́, преподо́бне и богоно́сне о́тче наш Се́ргие, моли́твою твое́ю, и ве́рою и любо́вию, я́же к Бо́гу, и чистото́ю се́рдца, еще́ на земли́ во оби́тель Пресвяты́я Тро́ицы ду́шу твою́ устро́ивый, и а́нгельскаго обще́ния и Пресвяты́я Богоро́дицы посеще́ния сподо́бивыйся, и дар чудоде́йственныя благода́ти прие́мый, по отше́ствии же твое́м от земны́х наипа́че к Бо́гу прибли́живыйся и небе́сныя си́лы приобщи́выйся, но от нас ду́хом любве́ твоея́ не отступи́вый, и честны́я твоя́ мо́щи, я́ко сосу́д благода́ти по́лный и преизлива́ющийся, нам оста́вивый! Ве́лие име́я дерзнове́ние ко Всеми́лостивому Влады́це, моли́ спасти́ рабы́ Его́, су́щей в тебе́ благода́ти Его́ ве́рующия и к тебе́ с любо́вию притека́ющия. Испроси́ нам от великодарови́таго Бо́га на́шего вся́кий дар, всем и коему́ждо благопотре́бен: ве́ры непоро́чны соблюде́ние, градо́в на́ших утвержде́ние, ми́ра умире́ние, от гла́да и па́губы избавле́ние, от наше́ствия иноплеме́нных сохране́ние, скорбя́щим утеше́ние, неду́гующим исцеле́ние, па́дшим возставле́ние, заблужда́ющим на путь и́стины и спасе́ния возвраще́ние, подвиза́ющимся укрепле́ние, благоде́лающим в де́лех благи́х преспея́ние и благослове́ние, младе́нцем воспита́ние, ю́ным наставле́ние, неве́дущим вразумле́ние, си́ротам и вдови́цам заступле́ние, отходя́щим от сего́ вре́меннаго жития́ к ве́чному благо́е уготовле́ние и напу́тствие, отше́дшим блаже́нное упокое́ние, и вся ны споспе́шествующими твои́ми моли́твами сподо́би в день Стра́шнаго Суда́ шу́ия ча́сти изба́витися, десны́я же страны́ о́бщники бы́ти и блаже́нный о́ный глас Влады́ки Христа́ услы́шати: «Прииди́те, благослове́ннии Отца́ Моего́, насле́дуйте угото́ванное вам Ца́рствие от сложе́ния ми́ра». Ами́нь.

Молитвы об учащемся отроке

Молитва перед началом обучения дитяти

Го́споди Бо́же и Созда́телю наш, о́бразом Свои́м нас, люде́й, укра́сивший, избра́нных Твои́х научи́вший зако́ну Твоему́, так что внима́ющие ему́ дивя́тся, де́тям та́йны прему́дрости откры́вший, Соломо́ну и всем и́щущим ее́ дарова́вший – откро́й сердца́, умы́ и уста́ рабо́в Твои́х сих (имена), что́бы уразуме́ть си́лу зако́на Твоего́ и успе́шно позна́ть преподава́емое им поле́зное уче́ние для сла́вы пресвято́го и́мени Твоего́, для по́льзы и устрое́ния Свято́й Твое́й Це́ркви и разуме́ния благо́й и соверше́нной во́ли Твое́й. Изба́вь их от вся́ких ко́зней вра́жеских, сохрани́ их в ве́ре Христо́вой и чистоте́ во все вре́мя жи́зни их, да бу́дут крепки́ ра́зумом и исполне́нием за́поведей Твои́х. И так нау́ченные просла́вят пресвято́е и́мя Твое́ и бу́дут насле́дниками Ца́рствия Твоего́, и́бо Ты, Бог, кре́пок ми́лостию и благ кре́постию, и Тебе́ подоба́ет вся́кая сла́ва, честь и поклоне́ние Отцу́ и Сы́ну и Свято́му Ду́ху, всегда́, ны́не и при́сно и во ве́ки веко́в. Ами́нь.

Молитва перед учением

Пребла́гий Го́споди, низпосли́ нам благода́ть Ду́ха Твоего́ Свята́го, да́рствующаго и укрепля́ющаго душе́вныя на́ши си́лы, да́бы, внима́юще преподава́емому нам уче́нию, возросли́ мы Тебе́, на́шему Созда́телю, во сла́ву, роди́телем же на́шим на утеше́ние, Це́ркви и оте́честву на по́льзу.

Молитва об отроке неудобоучащемся

(плохо учащемся)

Го́споди Иису́се Христе́ Бо́же наш, всели́выйся в сердца́ двунадеся́тых апо́столов нелицеме́рно, благода́тию Всесвята́го Ду́ха, соше́дшаго в ви́де о́гненных язы́к, и сих устне́ отве́рзый, и нача́ша глаго́лати ины́ми язы́ки: Сам Го́споди Иису́се Христе́ Бо́же наш, ниспосли́ Того́ Ду́ха Твоего́ Свята́го на отроча́ сие́ (имя): и насади́ во ушеса́ се́рдца его́ Свяще́нныя Писа́ния, я́же рука́ Твоя́ пречи́стая на скрижа́лех начерта́ законополо́жнику Моисе́ю, ны́не и при́сно и во ве́ки веко́в. Ами́нь.

Молитва после учения

Благодари́м Тебе́, Созда́телю, я́ко сподо́бил еси́ нас благода́ти Твоея́, во е́же внима́ти уче́нию. Благослови́ на́ших нача́льников, роди́телей и учителе́й, веду́щих нас к позна́нию бла́га, и пода́ждь нам си́лу и кре́пость к продолже́нию уче́ния сего́.

Святителю Митрофану, Воронежскому чудотворцу

Тропарь, глас 4-й

Пра́вило ве́ры и о́браз кро́тости сло́вом и житие́м па́стве твое́й, о́тче смиренному́дре Митрофа́не, был еси́. Те́мже и во све́тлостех святы́х со́лнца светле́йши возсия́л еси́, венце́м нетле́ния и сла́вы украша́емь, моли́ Христа́ Бо́га стране́ на́шей и гра́ду твоему́ в ми́ре пасти́ся.

Кондак, глас 8-й

Воздержа́нием те́ло ду́ху порабо́тив, ду́шу же равноа́нгельну сотвори́в, святи́тельскою одея́лся еси́ оде́ждею, я́ко вене́ц свяще́нства, и ны́не, всех Влады́це предстоя́, моли́, всеблаже́нне Митрофа́не, умири́ти и спасти́ ду́ши на́ша.

Молитва

Святи́телю о́тче Митрофа́не, нетле́нием честны́х моще́й твои́х и мно́гими благодея́ньми, чуде́сно соде́янными и содева́емыми тобо́ю с ве́рою к тебе́ притека́ющим, уве́рившеся, я́ко и́маши ве́лию благода́ть у Го́спода Бо́га на́шего, всесмире́нно припа́даем вси и мо́лимся тебе́: моли́ о нас Христа́ Бо́га на́шего, да ниспо́слет всем, чту́щим святу́ю па́мять твою́ и усе́рдно к тебе́ прибега́ющим, бога́тыя ми́лости Своя́: да утверди́т во Святе́й Свое́й Правосла́вной Це́ркви живы́й дух пра́выя ве́ры и благоче́стия, дух ве́дения и любве́, дух ми́ра и ра́дости о Ду́се Свя́те, да вси чле́ны ея́, чи́сты от мирски́х искуше́ний и плотски́х по́хотей и зла́го де́йствия злых ду́хов, ду́хом и и́стиною покланя́ются Ему́ и усе́рдно пеку́тся о соблюде́нии за́поведей Его́ ко спасе́нию душ свои́х. Па́стырем ея́ да даст святу́ю ре́вность попече́ния о спасе́нии люде́й, им вве́ренных, да неве́рующих просветя́т, неве́дущих наста́вят, сомнева́ющихся вразумя́т и удостове́рят, отпа́дших от Правосла́вныя Це́ркве обратя́т в святы́е не́дра ея́, ве́рующих соблюду́т в ве́ре, гре́шных подви́гнут к покая́нию, ка́ющихся уте́шат и укрепя́т в исправле́нии жи́зни, раска́явшихся и испра́вившихся утвердя́т в свя́тости жи́зни: и та́ко всех введу́т ука́занным от Него́ путе́м в угото́ванное ве́чное Ца́рство святы́х Его́. Ей, святи́телю Бо́жий, да устро́иши моли́твами твои́ми вся блага́я душа́м и телесе́м на́шим: да и мы просла́вим в душа́х и телесе́х на́ших Го́спода и Бо́га на́шего, Иису́са Христа́, Ему́же со Отце́м и Святы́м Ду́хом сла́ва и держа́ва во ве́ки веко́в. Ами́нь.

О потерянных детях

Великомученику Георгию Победоносцу

Тропарь, глас 4-й

Я́ко пле́нных свободи́тель и ни́щих защи́титель, немощству́ющих врач, Победоно́сче великому́чениче Гео́ргие, моли́ Христа́ Бо́га, спасти́ся душа́м на́шим.

Кондак, глас 4-й

Возде́лан от Бо́га показа́лся еси́ благоче́стия де́латель честне́йший, доброде́телей рукоя́ти собра́в себе́, се́яв бо в слеза́х, весе́лием жне́ши, страда́льчествовав же кро́вию, Христа́ прия́л еси́, и моли́твами, свя́те, твои́ми всем подае́ши прегреше́ний проще́ние.

Молитва

Святы́й, сла́вный и всехва́льный великому́чениче Христо́в Гео́ргие! Собра́ннии во хра́ме твое́м и перед ико́ною твое́ю свято́ю покланя́ющиися лю́дие, мо́лим тя, изве́стный жела́ния на́шего хода́таю: моли́ с на́ми и о нас умоля́емаго от Своего́ благоутро́бия Бо́га, да ми́лостивно услы́шит нас, прося́щих Его́ благосты́ню, и не оста́вит вся на́ша ко спасе́нию и житию́ ну́ждная проше́ния, и да укрепи́т же да́нною тебе́ благода́тию во бра́нех правосла́вное во́инство, разруши́т си́лы возстаю́щих враг, да постыдя́тся и посрамя́тся, и де́рзость их да сокруши́тся, и да уве́дят, я́ко мы и́мамы Боже́ственную по́мощь; и всем в ско́рби и обстоя́нии су́щим многомо́щное яви́ твое́ заступле́ние. Умоли́ Го́спода Бо́га, всея́ тва́ри Созда́теля, изба́вити нас от ве́чнаго муче́ния, да всегда́ прославля́ем Отца́ и Сы́на и Свята́го Ду́ха, и твое́ испове́дуем предста́тельство, ны́не и при́сно и во ве́ки веко́в. Ами́нь.

В печали о детях, где они находятся и живы ли

Молитва всем святым и бесплотным небесным силам

Бо́же Святы́й и во святы́х почива́яй, трисвяты́м гла́сом на небеси́ от А́нгел воспева́емый, на земли́ от челове́к во святы́х Свои́х хвали́мый; да́вый Святы́м Твои́м Ду́хом кому́ждо благода́ть по ме́ре дарова́ния Христо́ва, и то́ю поста́вивый Це́ркви Твое́й святе́й о́вы апо́столы, о́вы проро́ки, о́вы же благове́стники, о́вы па́стыри и учи́тели, и́хже сло́вом про́поведи, Тебе́ Самому́ де́йствующему вся во всех, мно́зи соверши́шася святи́и в ко́емждо ро́де и ро́де, разли́чными доброде́тельми благоугоди́вшии Тебе́, и к Тебе́, нам о́браз до́брых по́двигов свои́х оста́вивше, в ра́дости преше́дшии, гото́ви, в не́мже са́ми искуше́ни бы́ша, и нам напа́ствуемым помога́ти. Сих святы́х всех воспомина́я и их богоуго́дное похваля́я житие́, Тебе́ Самаго́, в них де́йствовавшаго, восхваля́ю, и о́нех благотворе́ния Твоя́ дарова́ния бы́ти ве́руя, приле́жно молю́ Тя, Свя́те святы́х, даждь ми гре́шному после́довати их уче́нию, житию́, любви́, ве́ре, долготерпе́нию, и их моли́твенною по́мощию, па́че же Твое́ю вседе́йствующею благода́тию, небе́сныя с ни́ми сподо́битися сла́вы, хва́ляще Пресвято́е и́мя Твое́, Отца́ и Сы́на и Свята́го Ду́ха во ве́ки. Ами́нь.

Также молятся Ангелу-хранителю ребенка и великомученику Георгию Победоносцу.

Великомученику Евстафию Плакиде

Молитва

О, пресла́вный святы́й и многострада́льный великому́чениче Христо́в Евста́фие! Услы́ши ны гре́шныя и недосто́йныя, святу́ю многострада́льную па́мять твою́ пра́зднующия. Испроси́ нам у Го́спода многомо́щными моли́твами твои́ми благода́ть, я́же ко спасе́нию, и всех грехо́в соде́янных на́ми проще́ние, земли́ благопло́дие, ми́ру ми́рное устрое́ние и от лю́тых диа́вольских ко́зней свобожде́ние, христиа́нскую кончи́ну жития́ на́шего и немяте́жное чрез возду́шныя мыта́рства к небеси́ прехожде́ние, ты бо прия́л еси́ благода́ть сию́ от Го́спода, е́же моли́тися за ны, и а́ще восхо́щеши поми́ловати нас, почита́ющих свяще́нную па́мять твою́, вся мо́жеши сотвори́ти. Не пре́зри у́бо нас недосто́йных, святы́й великому́чениче Евста́фие. Испроси́ от Го́спода вся блага́я и поле́зная душа́м на́шим, я́ко да и мы удосто́имся сла́вити и воспева́ти всесвято́е и великоле́пое и́мя Его́ во преми́рном Ца́рствии Небе́снем, иде́же есть всех святы́х жили́ще, во ве́ки веко́в. Ами́нь.

Преподобным Ксенофонту и Марии

Тропарь, глас 4-й

Бо́же оте́ц на́ших, творя́й при́сно с на́ми по Твое́й кро́тости, не отста́ви ми́лость Твою́ от нас, но моли́твами их в ми́ре упра́ви живо́т наш.

Кондак, глас 4-й

В за́поведех бо́дрствовал еси́ Влады́чних, ни́щим расточи́вый твое́ бога́тство, блаже́нне, ти́хо с супру́жницею и ча́ды твои́ми, те́мже насле́дуете Боже́ственное наслажде́ние.

Молитва

О святи́и Ксенофо́нте и Мари́е со ча́дами ва́шими Арка́дием и Иоа́нном! Се, мы недосто́йнии и гре́шнии к вам усе́рдно прибега́ем и с упова́нием кре́пким мо́лимся: ми́лостивно услы́шите ны́не глас наш моле́бный и потщи́теся на по́мощь на́шу, и ны́не любо́вь ва́шу к нам, раба́м Бо́жиим (имена), яви́те благода́тным де́йством богоприя́тных моли́тв ва́ших, низпошли́те и нам вели́кую и бога́тую ми́лость Госпо́дню, да воспое́м и просла́вим ди́внаго во святы́х Свои́х Бо́га, Отца́ и Сы́на и Свята́го Ду́ха, ны́не и при́сно и во ве́ки веко́в.

При нарушении сна у младенцев

Святым семи отрокам во Ефесе: Максимилиану, Иамвлиху, Мартиниану, Иоанну, Дионисию, Ексакустодиану и Антонину

Тропарь, глас 8-й

Благоче́стия пропове́дники и воскресе́ния уме́рших изобрази́тели, Це́ркви столпы́ седмочи́ сленныя, о́троки всеблаже́нныя пе́сньми восхва́лим: тии́ бо по мно́гих ле́тех нетле́ния, а́ки от сна воста́вше, всем возвести́ша я́ве ме́ртвых воста́ние.

Кондак, глас 4-й

Просла́вивый на земли́ святы́я Твоя́, пре́жде втора́го и стра́шнаго прише́ствия Твоего́, Христе́. Пресла́вным воста́нием отроко́в показа́л еси́ Воскресе́ние неве́дящим е, нетле́нна одея́ния и телеса́ яви́в, и царя́ уве́рил еси́ вопи́ти: вои́стинну есть ме́ртвых воста́ние.

Молитва

О, пречу́днии святи́и седмочи́сленнии о́троцы, Ефе́са гра́да похвало́ и всея́ вселе́нныя упова́ние! Воззри́те с высоты́ небе́сныя сла́вы на нас, любо́вию па́мять ва́шу чту́щих, наипа́че же на младе́нцы христиа́нския, ва́шему заступле́нию от роди́телей свои́х препору́ченныя: низведи́те на ня благослове́ние Христа́ Бо́га, ре́кшаго: оста́вите дете́й приходи́ть ко Мне: боля́щия у́бо в них исцели́те, скорбя́щия уте́шите; сердца́ их в чистоте́ соблюди́те, кро́тостию испо́лните я, и в земли́ серде́ц их зерно́ испове́дания Бо́жия насади́те и укрепи́те, во е́же от си́лы в си́лу им возрасти́ти; и всех нас, святе́й ико́не ва́шей предстоя́щих, мо́щи же ва́ша с ве́рою лобыза́ющих и те́пле вам моля́щихся, сподо́бите Ца́рствие Небе́сное улучи́ти и немо́лчными гла́сы ра́дования та́мо прославля́ти великоле́пое и́мя Пресвяты́я Тро́ицы, Отца́ и Сы́на и Свята́го Ду́ха во ве́ки веко́в. Ами́нь.

О том же молятся Ангелу-хранителю младенца.

В болезнях младенцев

Святой Мученице Параскеве, нареченной Пятница

Тропарь, глас 4-й

Прему́драя и всехва́льная Христо́ва му́ченица Параске́ва, му́жескую кре́пость прие́мши, же́нскую же не́мощь отве́ргши, диа́вола победи́, и мучи́теля посрами́, вопию́щи и глаго́лющи: прииди́те, те́ло мое́ мече́м ссецы́те и огне́м сожги́те, аз бо ра́дующися иду́ ко Христу́, Жениху́ моему́. Тоя́ моли́твами, Христе́ Бо́же, спаси́ ду́ши на́ша.

Кондак, глас 3-й

Всесвято́е и непоро́чное муче́ние прине́сши, я́ко вино́ пречестно́е, безсме́ртному Жениху́ Христу́, а́нгельское ликостоя́ние возвесели́ла еси́ и победи́ла еси́ де́монския ко́зни: сего́ ра́ди тя че́стно ве́рою чтим, му́ченице Параске́во, многострада́льная.

Молитва

О, свята́я и преблаже́нная му́ченице Христо́ва Параске́во, красото́ деви́ческая, му́чеников похвало́, чистоты́ о́бразе, великоду́шных зерца́ло, прему́дрых удивле́ние, ве́ры христиа́нския храни́тельнице, и́дольския льсти обличи́тельнице, Ева́нгелия Боже́ственнаго побо́рнице, за́поведей Госпо́дних ревни́тельнице, сподо́бльшаяся приити́ ко приста́нищу ве́чнаго покоя́ и в черто́зе Жениха́ твоего́ Христа́ Бо́га све́тло веселя́щаяся, сугу́бым венце́м де́вства и му́ченичества украше́нная! Мо́лим тя, свята́я му́ченице: бу́ди о нас печа́льница ко Христу́ Бо́гу, Его́же преблаже́ннейшим зре́нием при́сно весели́тися; моли́ Всеми́лостиваго, И́же сло́вом о́чи слепы́м отве́рзе, да изба́вит нас от боле́зни оче́с на́ших, теле́сных вку́пе и душе́вных, разжени́ твои́ми святы́ми моли́твами те́мный мрак, прибы́вший от грехо́в на́ших, испроси́ у Отца́ све́та благода́ти душе́вным и теле́сным очесе́м на́шим, просвети́ нас, омраче́нных грехми́, све́том Бо́жия благода́ти, да твои́х ра́ди святы́х моли́тв да́стся безоче́сным сла́дкое зре́ние. О, вели́кая уго́днице Бо́жия! О, му́жественнейшая де́во! О, кре́пкая му́ченице свята́я Параске́во! Святы́ми твои́ми моли́твами бу́ди нам гре́шным помо́щница, хода́тайствуй и моли́ся о окая́нных и зело́ неради́вых гре́шницех, ускори́ на по́мощь нам, и́бо зело́ немощни́ есмы́. Моли́ Го́спода, чи́стая деви́це, моли́ Милосе́рдаго, свята́я му́ченице, моли́ Жениха́ твоего́, непоро́чная Христо́ва неве́сто, да твои́ми моли́твами посо́бствовани, мра́ка же грехо́внаго избы́вше, во све́те и́стинныя ве́ры и дея́ний Боже́ственных вни́дем во свет ве́чный дне невече́рняго, во град весе́лия при́снаго, в не́мже ты ны́не све́тло блиста́еши сла́вою и весе́лием безконе́чным, славосло́вящи и воспеваю́щи со все́ми Небе́сными Си́лами Трисвяти́тельное Еди́ное Божество́, Отца́ и Сы́на и Свята́го Ду́ха, ны́не и при́сно и во ве́ки веко́в. Ами́нь.

О покровительстве детям

Мученику Гавриилу Белостокскому

Тропарь, глас 5-й

Святы́й младе́нче Гаврии́ле, ты за Прободе́ннаго нас ра́ди от иуде́й лю́те от о́нех же в ре́бра прободе́н был еси́ и за Истощи́вшаго кровь Свою́ за нас все те́ло твое́ на истоще́ние кро́ве в лю́тыя я́звы пре́дал еси́, ны́не же во сла́ве ве́чней с Ним всели́лся еси́. Тем помяни́ и нас, мо́лим, зде чту́щих па́мять твою́, прося́ нам здра́вие телеси́ и спасе́ние душа́м на́шим.

Молитва

Младе́нческаго незло́бия храни́телю и му́ченическаго му́жества носи́телю, Гаврии́ле блаже́нне. Страны́ на́шея адама́нте драгоце́нный и иуде́йскаго нече́стия обличи́телю! К тебе́ мы гре́шнии моли́твенно прибега́ем, и о гресе́х свои́х сокруша́ющеся, малоду́шия же своего́ стыдя́щеся, любо́вию зове́м ти: на́ших скверн не возгнуша́йся, чистоты́ сый сокро́вище; на́шего малоду́шия не омерзи́, долготерпе́ния учи́телю; но па́че сих, не́мощи на́ша от небе́с ви́дя, тех исцеле́ния нам твое́ю пода́ждь моли́твою, и твоея́ Христу́ ве́рности подража́тели нас бы́ти научи́. А́ще же терпели́во крест искуше́ний и злострада́ний понести́ не возмо́жем, оба́че и тогда́ ми́лостивыя твоея́ по́мощи не лиши́ нас, уго́дниче Бо́жий, но свобо́ду и осла́бу нам у Го́спода испроси́: та́же и моля́щияся о ча́дех свои́х ма́тери услы́ши, здра́вию и спасе́нию младе́нцем от Го́спода пода́тися умоля́яй: несть такова́го жесто́каго се́рдца, е́же слы́шанием о му́ках твои́х, святы́й младе́нче, не умили́тся. И а́ще кроме́ сего́ умиле́ннаго воздыха́ния никоего́же блага́го дея́ния принести́ возмо́жем, но и таковы́м умиле́нным по́мыслом на́ша умы́ и сердца́, блаже́нне, просвети́в, на исправле́ние жития́ на́шего благода́тию Бо́жиею нас наста́ви: вложи́ в нас о спасе́нии души́ и о сла́ве Бо́жией ре́вность неуста́нную, и о часе́ сме́ртнем па́мять неусы́пную храни́ти помози́ нам, наипа́че же в сме́ртнем успе́нии на́шем терза́ния де́монская и по́мыслы отча́яния от душ на́ших предста́тельством твои́м отжени́, и сия́ упова́нием Боже́ственнаго проще́ния испроси́, но е́же и тогда́, и ны́не сла́вити нам милосе́рдие Отца́ и Сы́на и Свята́го Ду́ха, и твое́ кре́пкое заступле́ние, во ве́ки веко́в. Ами́нь.

Праведному Симеону Богоприимцу

Тропарь, глас 4-й

Симео́н ста́рец днесь весели́тся, восприя́т на руку́ свою́ Младе́нца Преве́чнаго Бо́га, от уз пло́ти разреши́тися прося́ и вопия́: ви́деста о́чи мои́ спасе́ние Твое́ ми́рови.

Кондак, глас 4-й

Ста́рец днесь отреши́тися от юз моля́щеся сего́ жития́ тле́ннаго, Христа́ восприя́т на ру́ки, Зижди́теля и Го́спода.

Молитва

О, вели́кий уго́дниче Бо́жий Богоприи́мче Симео́не! Предстоя́ Престо́лу вели́каго Царя́ и Бо́га на́шего Иису́са Христа́, ве́лие дерзнове́ ние и́маши к Нему́, во объя́тиих твои́х на́шего ра́ди спасе́ния носи́тися изво́лившему. К тебе́ у́бо, я́ко многомо́щному предста́телю и кре́пкому о нас моли́твеннику, прибега́ем мы, гре́шнии и недосто́йнии. Моли́ бла́гость Его́, я́ко да отврати́т от нас гнев Свой, пра́ведно по дело́м на́шим на ны дви́жимый, и презре́в безчи́сленная прегреше́ния на́ша, обрати́т нас на путь покая́ния и на стезе́ за́поведей Свои́х утверди́т нас. Огради́ моли́твами твои́ми в ми́ре живо́т наш, и во всем благо́м благо́е поспеше́ние испроси́, вся я́же к животу́ и благоче́стию потре́бная нам да́руя. Я́коже дре́вле Вели́кий Новогра́д явле́нием чудотво́рныя ико́ны твоея́ от губи́тельства сме́ртнаго изба́вил еси́, та́ко и ны́не нас и вся гра́ды и ве́си страны́ на́шея от вся́ких напа́стей и бед и напра́сныя сме́рти предста́тельством твои́м изба́ви, и от всех враг ви́димых и неви́димых покро́вом твои́м защити́. Я́ко да ти́хое и безмо́лвное житие́ поживе́м во вся́ком благоче́стии и чистоте́ и, та́ко в ми́ре вре́менное сие́ житие́ преше́дше, в ве́чный дости́гнем поко́й, иде́же сподо́бимся Небе́снаго Ца́рствия Христа́ Бо́га на́шего. Ему́же вся́кая сла́ва подоба́ет со Отце́м и Пресвяты́м Его́ Ду́хом, ны́не и при́сно и во ве́ки веко́в. Ами́нь.

О целомудрии и благополучном замужестве дочерей

Великомученице Екатерине

Тропарь, глас 4-й

Доброде́тельми, я́ко луча́ми со́лнечными, просвети́ла еси́ неве́рныя мудрецы́ и, я́коже пресве́тлая луна́ ходя́щим в нощи́, неве́рия тьму отгна́ла еси́ и цари́цу уве́рила еси́, вку́пе же и мучи́теля обличи́ла еси́, богозва́нная неве́сто, блаже́нная Екатери́но. Жела́нием востекла́ еси́ в Небе́сный Черто́г к прекра́сному Жениху́ Христу́ и от Него́ ца́рским венце́м венча́лася еси́. Ему́же со А́нгелы предстоя́щи, за ны моли́ся, творя́щия пречестну́ю па́мять твою́.

Кондак, глас 2-й

Лик честны́й боже́ственне, мучениколю́бцы, воздви́гните ны́не, почита́юще всему́друю Екатери́ну: сия́ бо в три́знищи Христа́ пропове́да и зми́я попра́, ри́торов ра́зумы укроти́вши.

Молитва

О свята́я Екатери́но, де́во и му́ченице, и́стинная Христо́ва неве́сто! Мо́лим тя, я́ко осо́бливую благода́ть, е́юже предвари́ тя Же́них твой, Сладча́йший Иису́с, прии́мшую: я́коже посрами́вши прельще́ния мучи́теля му́дростию твое́ю, пятьдеся́т вити́й победи́ла еси́, и напои́вши их небе́сным уче́нием, к све́ту и́стинныя ве́ры наста́вила еси́, та́ко испроси́ и нам о́ную Бо́жию му́дрость, да и мы, вся ко́зни а́дскаго мучи́теля расто́ргше, ми́ра же и пло́ти собла́зны презре́вше, досто́йни я́вимся Боже́ственныя сла́вы, и к расшире́нию святы́я на́шея правосла́вныя ве́ры сосу́ди досто́йни соде́лаемся, и с тобо́ю в небе́сней ски́нии Го́спода и Влады́ку на́шего Иису́са Христа́ со Отце́м и Святы́м Ду́хом восхва́лим и просла́вим во все ве́ки веко́в. Ами́нь.

Праведному Филарету Милостивому

Тропарь, глас 4-й

Авраа́му в ве́ре подража́я, И́ову же в терпе́нии после́дуя, о́тче Филаре́те, блага́я земли́ разделя́л еси́ неиму́щим и лише́ние сих терпе́л еси́ му́жественне. Сего́ ра́ди све́тлым тя венце́м увенча́ Подвигополо́жник, Христо́с Бог наш, Его́же моли́ спасти́ся душа́м на́шим.

Кондак, глас 3-й

И́стинно всеизря́дная твоя́ ку́пля зри́тся и му́дрою бы́ти су́дится все́ми благому́дрствующими: отда́л бо еси́ до́льняя и кратковре́менная, взыску́я го́рних и ве́чных. Те́мже и досто́йно стяжа́л еси́ ве́чную сла́ву, ми́лостиве Филаре́те.

Молитва

О, преди́вне избра́нниче Бо́жий, Филаре́те Ми́лостивый! А́мнии преще́дрый хлебода́телю, Правосла́вия свети́льниче, Го́спода Бо́га ра́бе благи́й и ве́рный! Ты бо всем се́рдцем ева́нгельски Христу́ после́довавый и да́нный тебе́ тала́нт прему́дре умно́живый: си́рых и убо́гих одея́вый и напита́вый; стра́нных и ни́щих в дом свой вве́дый, в ско́рбех и печа́лех су́щих уте́шивый, у́мерших и на сто́гнах пове́рженных гро́бу преда́вый; всем вся́чески послу́живый, и та́ко ве́ру свою́ в дела́х показа́л еси́. Ей, святы́й уго́дниче Бо́жий, не пpе́зри нас, печа́льми жите́йскими изныва́емых и страстьми́ грехо́вными обурева́емых. Во вся дни уны́ние и малоду́шие коле́блют на́шу ве́ру, жестокосе́рдие и озлобле́ние снеда́ют сердца́ на́ша и охлажда́ют любо́вь на́шу; честолю́бие же и нетерпе́ние растлева́ют ду́ши на́ша, и та́ко, а́ки ни́щии, в дела́х благи́х обнища́хом. Ты же, О́тче пра́ведный, милосе́рдствуя о нас, умоли́ Христа́ Бо́га, да обогати́т сердца́ на́ша Ду́хом Свои́м Святы́м, исцели́т душе́вныя и теле́сныя неду́ги на́ша, и, а́ки ни́ву жа́ждущую, напои́т нас щедро́тами человеколю́бия Своего́; да ве́ре, долготерпе́нию и милосе́рдию твоему́ подража́юще, во благоче́стии и чистоте́ поживе́м вся дни живота́ на́шего. Еще́ мо́лим тя, преблаже́нне, егда́ приспе́ет жития́ на́шего отше́ствие, к покая́нию нелицеме́рному нас подви́гни, да Христу́ Спаси́телю на́шему чрез святы́я Его́ Та́инства приобщи́мся и насле́дники Ца́рствия Небе́снаго бу́дем, иде́же в ра́дости святы́х и А́нгелов сподо́бимся и мы покланя́тися и воспева́ти Трисвято́е и́мя: Отца́, и Сы́на, и Свята́го Ду́ха, во ве́ки веко́в. Ами́нь!

Святому апостолу Андрею Первозванному

Тропарь, глас 4-й

Я́ко апо́столов первозва́нный и верхо́внаго су́щий брат, Влады́це всех, Андре́е, моли́ся, мир вселе́нней дарова́ти и душа́м на́шим ве́лию ми́лость.

Молитва

Первозва́нне апо́столе Бо́га и Спа́са на́шего Иису́са Христа́, Це́ркве после́дователю верхо́вный, всехва́льне Андре́е! Сла́вим и велича́ем апо́стольския труды́ твоя́, сла́дце помина́ем твое́ благослове́нное к нам прише́ствие, ублажа́ем честна́я страда́ния твоя́, я́же за Христа́ претерпе́л еси́, лобыза́ем свяще́нныя мо́щи твоя́, чтим святу́ю па́мять твою́ и ве́руем, я́ко жив Госпо́дь, жива́ же и душа́ твоя́, и с ним во ве́ки на небеси́ пребыва́еши, иде́же и нас любо́вию твое́ю не оставля́еши, я́коже возлюби́л еси́ отцы́ на́ша, егда́ Ду́хом Святы́м прозре́л еси́ земли́ на́шея ко Христу́ обраще́ние. Ве́руем же, я́ко и мо́лиши о нас Бо́га, зря во све́те Его́ вся ну́жды на́ша. Та́ко сию́ ве́ру на́шу во хра́ме твое́м испове́дуем, и Го́спода и Бо́га и Спа́са на́шего Иису́са Христа́ мо́лим, да моли́твами твои́ми пода́ст нам вся потре́бная ко спасе́нию нас гре́шных: да я́коже ты а́бие ко гла́су Го́спода, оста́вль мре́жи твоя́, неукло́нно Тому́ после́довал еси́, си́це и ки́йждо от нас не свои́х сих да и́щет, но е́же к созида́нию бли́жняго, и о го́рнем зва́нии да помышля́ет. Иму́ще же тя предста́теля и моли́твенника о нас, упова́ем, я́ко моли́тва твоя́ мно́го мо́жет пред Го́сподем и Спаси́телем на́шим Иису́сом Христо́м, Ему́же подоба́ет вся́кая сла́ва, честь и поклоне́ние со Отце́м и Святы́м Ду́хом во ве́ки веко́в. Ами́нь.

Святителю Николаю, Мирликийскому чудотворцу

Тропарь, глас 4

Пра́вило ве́ры и о́браз кро́тости, воздержа́ния учи́теля яви́ тя ста́ду твоему́, я́же веще́й и́стина: сего́ ра́ди стяжа́л еси́ смире́нием высо́кая, нището́ю бога́тая. О́тче священнонача́льниче Нико́лае, моли́ Христа́ Бо́га спасти́ся душа́м на́шим.

Молитва

О, всесвяты́й Нико́лае, уго́дниче преизря́дный Госпо́день, те́плый наш засту́пниче и везде́ в ско́рбех ско́рый помо́щниче! Помози́ ми, гре́шному и уны́лому в настоя́щем житии́, умоли́ Го́спода Бо́га дарова́ти ми оставле́ние всех мои́х грехо́в, ели́ко согреши́х от ю́ности моея́, во всем житии́ мое́м, де́лом, слово́м, помышле́нием и все́ми мои́ми чу́вствы; и во исхо́де души́ моея́ помози́ ми, окая́нному, умоли́ Го́спода Бо́га, всея́ тва́ри Соде́теля, изба́вити мя возду́шных мыта́рств и ве́чнаго муче́ния, да всегда́ прославля́ю Отца́ и Сы́на и Свята́го Ду́ха, и твое́ ми́лостивное предста́тельство, ны́не и при́сно и во ве́ки веко́в. Ами́нь.

Примечания

1

Молитву эту раздавали верующим в Казанской Амвросиевской женской пустыни при с. Шамордино.

Вернуться

2

Из женского монастыря в Шуе, Ивановской области.

Вернуться

Table of Contents

Молитвы при детородном неплодстве

Молитва супругов, детей не имущих (о даровании детей)

Праведным Богоотцам Иоакиму и Анне, родителям Пресвятой Девы Марии (эти святые до самой старости несли горькое неплодство, но потом по благословению Божиему родили Пресвятую Деву Марию)

Пророку Захарии и праведной Елисавете, родителям Иоанна Предтечи (у этих благочестивых супругов также до старости не было детей, а затем по благословению Божиему родили Иоанна Предтечу)

Преподобному Роману (об этом святом сказано: Многи жены неплодныя молитвою чада родити сотвори)

Молитвы беременных женщин о благополучном разрешении и рождении здоровых детей

Пресвятой Богородице перед Ее иконой «Целительница»

Пресвятой Богородице перед Ее иконой «Скоропослушница»

Пресвятой Богородице перед Ее иконой «Феодоровская»

Молитвенное воздыхание жены во время беременности

Молитвы при недостатке материнского молока

Пресвятой Богородице перед Ее иконой «Млекопитательница»

Преподобному Ипатию Печерскому, целебнику

Молитвы отца и матери о детях

Ежедневные молитвы о чадах

Благословение матери

Молитва родителей на благословение детей

Пророку, Предтече и Крестителю Господню Иоанну

Воздыхание матери о своих детях

Пресвятой Богородице перед Ее иконой «Взыскание погибших», или «Избавление от бед страждущих»

Молитва к Божией Матери

Молитва ко Господу, 1-я

Молитва ко Господу, 2-я

Молитва ко Господу, 3-я

Молитва Ангелу хранителю

Молитва о детях, преподобного Амвросия Оптинского

Святой великомученице Варваре

О воспитании детей в христианском благочестии

Мученице Софии

Молитва мученице Софии

О развитии ума у детей

Молитвы ко Пресвятой Богородице перед иконой Ее «Подательница ума» или «Прибавление ума»

Бессребреникам и чудотворцам Косме и Дамиану

Мученику Неофиту

Преподобному Сергию, игумену Радонежскому

Молитвы об учащемся отроке

Молитва перед началом обучения дитяти

Молитва перед учением

Молитва об отроке неудобоучащемся (плохо учащемся)

Молитва после учения

Святителю Митрофану, Воронежскому чудотворцу

О потерянных детях

Великомученику Георгию Победоносцу

В печали о детях, где они находятся и живы ли

Молитва всем святым и бесплотным небесным силам

Великомученику Евстафию Плакиде

Преподобным Ксенофонту и Марии

При нарушении сна у младенцев

Святым семи отрокам во Ефесе: Максимилиану, Иамвлиху, Мартиниану, Иоанну, Дионисию, Ексакустодиану и Антонину

В болезнях младенцев

Святой Мученице Параскеве, нареченной Пятница

О покровительстве детям

Мученику Гавриилу Белостокскому

Праведному Симеону Богоприимцу

О целомудрии и благополучном замужестве дочерей

Великомученице Екатерине

Праведному Филарету Милостивому

Святому апостолу Андрею Первозванному

Святителю Николаю, Мирликийскому чудотворцу

Примечания